Dít was mos Bokrugby met ŉ plan en struktuurCourtnall Skosan is iewerste in die groep Bokke wat hom met sy eerste toetsdrie Saterdag gelukwens. (Foto Facebook Springboks) Drukrugby. Ja, met hier en daar ŉ losserige stukkie spel tussenin, maar met doelgerigtheid en gehalte wanneer dit saak gemaak het. Ja, dit was Springbokrugby. Nie foutloos nie, maar goeie Springbokrugby, wat met ŉ plan en struktuur gespeel is. Hoe goed die oorwinning van 37-15 teen Argentinië Saterdag in die Nelson Mandelabaai-stadion was, sal wel eers werklik teen die All Blacks – en moenie die Wallabies weggooi nie – beoordeel kan word. Daar moet ook nie aanvaar word dat die wedstryd aanstaande naweek in Salta in Argentinië maklik sal wees nie. Vra maar manne wat al daar klippe gekou het. ♦ Intussen was dit ongetwyfeld ŉ verdere voorwaartse stappie sedert hulle in Junie teen die Franse die eerste van daardie reeks se drie toetse gewen het. ♦ Uitstaanpunte: goeie skrumwerk teen ŉ land wat hulle op skrumwerk roem; Elton Jantjies se bestuur van die wedstryd; die lostrio wat kwaai gekritiseer is, maar as eenheid indruk gemaak het; en moenie die bereidwilligheid om te hardloop, weggooi nie. Dit was ook baie opvallend dat die omkeerbesit van die Bokkie tot die minimum beperk is. Daar was die twee fisieke slotte, Franco Mostert en Eben Etzebeth, wat saam met Malcolm Marx die Poemas heelwat hoofbrekens besorg het. Hulle het weinig goeie besit gekry, trouens net ŉ raps meer as 30% in die eerste helfte. Die Bokke moes na die aanvanklike oorheersing darem gaan druk het. Die Franse skeidsregter Romain Poite het dit egter met een van sy vreemde beslissings verhoed, en die Argentyne het ŉ swakgeplaaste grondskoppie van Jan Serfontein 70 m verder afgerond vir die wedstryd se eerste drie. Maar dit moes kom en die Lions-kombinasie van Jantjies en Courtnall Skosan het met ŉ binnetoe-aangee vir ŉ eerste drie gesorg. Aan die ander kant het Raymond Rhule soos Skosan ook sy eerste toetsdrie gedruk en albei het goed op die aanval gelyk. Ons sal moet wag om hulle keerwerk onder druk en in die oopte te sien…. ♦ Kritiek? Nog te veel skuins hardloop van tyd tot tyd; min afwisseling in die patroon, of dit nou van die losskrum na die voorspelers was en of wanneer die agterlyn gevoer is. Dit sou egter onvanpas wees om in ŉ nabetragting daarop te fokus. Die afrigtingspan sal dit kan reg skaaf. Puntemakers – Suid-Afrika (13) 37: Drieë: Courtnall Skosan, Raymond Rhule, Siya Kolisi, Pieter-Steph du Toit. Doelskoppe: Elton Jantjies 3. Strafdoele: Jantjies Argentinië (5) 15: Drieë: Martin Landajo, Emiliano Boffelli. Doelskop: Juan Martin Hernandez. Strafdoel: Nicolás Sánchez